E Gyuri drága

Icsán Pityu tanított engem otthon a házában. Felvettem magnóra, de sehol az égadta világon nem találom a kazettát, szerintem leadtam a Zenetudományi Intézetbe. Lényeg az, hogy ugye nem a táncházba leshettem el a dolgokat, hanem – gondoltam szépen lassan elmagyarázza, hogy melyik vonást, hogy kell húzni, mikor milyen akkordot kell fogni. Nem egészen így ment. Egy alapvető dolog, hogy a dallamot ismerni kell, úgy, hogy el is tudjuk dúdolni, vagy fütyülni. Ha ez megvan, akkor már tied nóta, innen már „csak” az akkordmenet a kérdés, és természetesen a vonás.

Úgy mérik, hogy ki a jó kontrás, hogy milyen a jobb keze, hiszen azzal adja a ritmust. Ha valaki e mellé, még jó akkordokat fog, és nem a „fellegekbe fogja a hangokat”, az már valaki. Icsán Pityu egy ilyen kontrás volt, sokan dicsérték, nem véletlenül, bármit lekísért.

Szóval náluk, az asztalnál, dúdolja a dallamokat, kontrán kíséri magát és mutatja, lessem el a dolgokat. Fogott egy „A” akkordot, és mutatja, „E Gyuri drága!” Láttam, hogy „A” akkordot mutat, de „E”-t mond, félve jelzem neki, hogy az „A” és nem „E”. Csak mondja, hogy e,e,e.

Rájöttem, nincs itt semmiféle szolfézs óra, csak mutatja, hogy itt van, nézd, vagy lelesem, vagy nem tanulok meg kontrázni soha. Ez az ősi módszer, nagyon jól működik, ez a leggyorsabb tanulás, aki akarja, az megtanulja.